# Builis (žuvis)

### Straipsnis iš Vikipedijos, laisvosios enciklopedijos.

Myoxocephalus scorpius
Mokslinė klasifikacija

Karalystė: | Gyvūnai ( Animalia)
Tipas: | Chordiniai ( Chordata)
Potipis: | Stuburiniai ( Vertebrata)
Antklasis: | Žuvys ( Pisces)
Klasė: | Kaulinės žuvys ( Osteichthyes)
Būrys: | Skorpenžuvės ( Scorpaeniformes)
Šeima: | Plerninės ( Cottidae)
Gentis: | Jūriniai kūjagalviai ( Myoxocephalus)
Rūšis: | Builis ( Myoxocephalus scorpius)

FishBase

Builis arba jūrinis kūjagalvis (lot. Myoxocephalus scorpius, angl. Black sculpin, Fatherlasher, vok. Seeskorpion) – kūjagalvinių (Cottidae) šeimos žuvis.

Kūnas kresnas, be žvynų, aukščiau ir žemiau šoninės linijos padengtas dygiomis kaulinėmis plokštelėmis. Patinai turi žymiai daugiau kaulinių plokštelių ir jos kur kas dygesnės, o patelių plokštelės smulkesnės, jų žymiai mažiau, o kartais visai nėra. Galva labai didelė, plokščia iš viršaus, plačiu tarpuakiu, ginkluota stambiais dygliais. Ant žiaunadangčių yra po tris aštrias išaugas, viršutinė – pati ilgiausia, tiesi. Akys labai didelės. Žiotys didelės, galinės. Pelekai labai dideli, išmarginti dėmėmis ir ruoželiais. Spalva labai įvairuoja. Dažniausiai viršutinė kūno dalis žalsvai rausva su tamsiomis dėmėmis. Patinų pilvinė dalis tamsiai raudona, patelių – oranžinė su stambiomis baltomis dėmėmis, užeinančiomis ir ant kūno šonų.

Plačiai paplitusi rūšis, sutinkama praktiškai visose Šiaurės Europos jūrose. Baltijoje, taip pat ir prie Lietuvos krantų, dažna. Builiai gyvena priekrančių zonoje, iki 20-25 m gylio, nors kartais sužvejojami ir didesnėse gelmėse, net iki 250 m. Sėslūs, tačiau vasarą laikosi arčiau kranto, žiemą – pasitraukia giliau. Atsparūs temperatūros, taip pat druskingumo svyravimams.

Patinų ilgis paprastai siekia iki 25 cm ilgio, patelių – iki 30 cm ilgio. Subręsta paprastai 3-4 metų amžiaus. Neršia žiemą, gruodžio – vasario mėn.

Builiai verslinės reikšmės neturi, jų specializuota žūklė nevykdoma, nors jie retkarčiais pakliūva į statomuosius tinklus. Leistinais žvejybos įrankiais nedraudžiamose vietose builius galima gaudyti ištisus metus.

Rodomas puslapis "http://lt.wikipedia.org../../../b/u/i/Builis_%28%C5%BEuvis%29.html"

Kategorija: Skorpenžuvės

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Suomi
- Nederlands
- ‪Norsk (bokmål)‬